b"\n_START_ARTICLE_\nMitanni\n_START_SECTION_\nMitannin historia\n_START_PARAGRAPH_\nIndoeurooppalaisia hurrilaisia saapui Khaburin ja Belikhin alueelle noin_NEWLINE_1800\xe2\x80\x931600 eaa. He perustivat oman valtion ja p\xc3\xa4\xc3\xa4kaupungin, Washukkanin. Hurrilaisen yl\xc3\xa4luokan vallan alla oli seemil\xc3\xa4isi\xc3\xa4 amorilaisia. Indoeurooppalais-seemil\xc3\xa4inen Mitanni soti mm. Egyptin kanssa 1400-luvulla eaa. ja my\xc3\xb6hemmin teki sen kanssa sopimuksen heettil\xc3\xa4isi\xc3\xa4 vastaan. Valtakunta ei koskaan ollut L\xc3\xa4hi-id\xc3\xa4n vahvin, mutta ajoittain yksi suurvalloista. Mitannin historiasta ei ole l\xc3\xb6ydetty omia l\xc3\xa4hteit\xc3\xa4, vaan kaikki tiedot siit\xc3\xa4 perustuvat sen vihollisten ja kauppakumppanien tietoihin. Assyrialaiset kukistivat Mitannin ensin ry\xc3\xb6st\xc3\xa4m\xc3\xa4ll\xc3\xa4 Washukannin 1360 eaa., ja my\xc3\xb6hemmin lopullisesti noin 1200 eaa._NEWLINE_Mitannia kutsuttiin Assyriassa nimill\xc3\xa4 Naharina, Hanilgalbat tai Khanigalbat ja heetiksi nimell\xc3\xa4 Hurri. Mitannin p\xc3\xa4\xc3\xa4kaupunkia Washukkania ei ole l\xc3\xb6ydetty, mutta sen arvellaan sijainneen Khabur-joen laaksossa, nykyisess\xc3\xa4 Syyriassa. Toinen Mitannin p\xc3\xa4\xc3\xa4kaupungeista oli Taite (ehk\xc3\xa4 Tell Hamidiya). Alueella viljeltiin maata sadeviljelyn\xc3\xa4 ja paimennettiin karjaa._NEWLINE_Hurrilaisia asui Yl\xc3\xa4-Mesopotamian alueella amorilaisten joukossa jo Akkadin aikoina noin 2350 eaa._NEWLINE_Alueelle saapuneiden hurrilaisten uskotaan nousseen valtaan l\xc3\xa4hinn\xc3\xa4 vanhan heettil\xc3\xa4isten valtakunnan sotaretkien ansiosta. Heettil\xc3\xa4inen Mursili I kukisti mm. Yamhadin eli Aleppon. Barattarna eli Paratarna tai er\xc3\xa4s h\xc3\xa4nen seuraajansa valtasi Aleppon ja alisti vasallikseen Alalakhin kuninkaan Idrimin  Kizzuwatnan nykyisess\xc3\xa4 Kaakkois-Turkissa. Idrimi mainitsee savitauluissaan hurrilaisten ja h\xc3\xa4nen valtionsa v\xc3\xa4lisist\xc3\xa4 vanhoista siteist\xc3\xa4. Paratarnan valtakunta ulottui V\xc3\xa4h\xc3\xa4-Zabilta Orontes-joelle._NEWLINE_Joskus 1550 Assyria ja Arrapha id\xc3\xa4ss\xc3\xa4 muuttuivat Mitannin vasalleiksi. Shaushatar voimisti maata entisest\xc3\xa4\xc3\xa4n ennen 1500 eaa. ry\xc3\xb6st\xc3\xa4en Assurin, mutta j\xc3\xa4tt\xc3\xa4en maahan assyrialaisen vasallikuninkaan. Samantyyppinen k\xc3\xa4sittely toistui Aleppon, Nuzin ja Arraphan kanssa._NEWLINE_Mitanni esti heettil\xc3\xa4isten laajenemisen Kizzuwatnan ja pohjoisen Ishuwan avulla. Laajimmillaan Mitanni ulottui Nuzista (Kirkuk) id\xc3\xa4ss\xc3\xa4 Keski-Syyrian Aleppoon. Heettil\xc3\xa4iset ja Mitanni solmivat niin sanotun Mattiwazan sopimuksen. Mitannissa vallitsi hyvinvointi._NEWLINE_1500\xe2\x80\x931450 eaa. Mitanni soti Egypti\xc3\xa4 vastaan muutamassa taistelussa. Kanaanilaiset nousivat kapinaan, ja 1457 eaa. (1482 eaa., 1479 eaa.) k\xc3\xa4ytiin Megiddossa suuri taistelu (katso Harmageddon), jossa oli satoja kanaanilaisia johtajia faarao Thutmosis III:a vastassa. Kanaanilaiset pakenivat Megiddoon, jonka egyptil\xc3\xa4iset saarsivat seitsem\xc3\xa4ksi kuukaudeksi, kunnes se antautui. Megiddossa on k\xc3\xa4yty monia taisteluja historian aikana, koska se on kauppateiden varrella. Megiddon voitto avasi egyptil\xc3\xa4isille tien pohjoiseen. Er\xc3\xa4\xc3\xa4ll\xc3\xa4 sotaretkell\xc3\xa4\xc3\xa4n Thotmes III eteni Eufratille asti ja mets\xc3\xa4sti siell\xc3\xa4 norsuja._NEWLINE_Pian Egyptin ja Mitannin v\xc3\xa4lille muodostuivat yst\xc3\xa4v\xc3\xa4lliset suhteet, sill\xc3\xa4 Egypti ajoi diplomatiapolitiikkaa ja heettil\xc3\xa4iset uhkasivat Mitannia. My\xc3\xb6hemmin Thutmoses III eteni Pohjois-Syyriaan Orontes-joelle, Aleppon seuduille, mutta vet\xc3\xa4ytyi alueelta pian, ja Egyptin valtaan j\xc3\xa4i vain Foinikia. Egypti j\xc3\xa4tti kompromissitarkoituksessa Aleppon ja Karkemishin Mitannin haltuun. Amenhotep II taisteli Mitannia vastaan 1425 eaa._NEWLINE_Vuonna 1420 eaa. Egyptin kuningas Thutmosis IV alkoi yll\xc3\xa4pit\xc3\xa4\xc3\xa4 hyvi\xc3\xa4 suhteita Mitanniin Shuttarna II:n aikana. Kirjeit\xc3\xa4, lahjoja ja lahjankyselykirjeit\xc3\xa4 vaihdettiin. Mitannin kuningas Artatama suostui vasta faarao Thutmosis IV:n seitsem\xc3\xa4nteen pyynt\xc3\xb6\xc3\xb6n ja l\xc3\xa4hetti h\xc3\xa4nelle tytt\xc3\xa4rens\xc3\xa4 puolisoksi heettil\xc3\xa4isi\xc3\xa4 vastaan solmitun liiton takeeksi. Liitto takasi kolmen sukupolven ajan Egyptin ja Mitannin hyv\xc3\xa4t v\xc3\xa4lit. Vastalahjaksi Amenofis III:n kymmenenten\xc3\xa4 hallitusvuonna Mitannin kuninkaan Shutarna II:n tyt\xc3\xa4r Keluhepa matkusti valtavan saattueen kanssa Egyptiin vieden mukanaan runsaat lahjat._NEWLINE_Heettil\xc3\xa4iskuningas Tudhalija IV taisteli Kizzuwatnaa, Arzawaa, Ishuwaa, Aleppoa ja ehk\xc3\xa4 my\xc3\xb6s Mitannia vastaan._NEWLINE_Kuningas Artashuwaran murhasi er\xc3\xa4s ylimys, joka asettui sijaishallitsijaksi ja nosti alaik\xc3\xa4isen Tushrattan valtaistuimelle. Egyptiss\xc3\xa4 vallinnut Amenofis IV suhtautui ulkopolitiikkaan v\xc3\xa4linpit\xc3\xa4m\xc3\xa4tt\xc3\xb6m\xc3\xa4sti ja suhde Mitanniin heikkeni. Tushrattasta tuli Mitannin viimeinen itsen\xc3\xa4inen kuningas. Tushrattan aikaan Egypti oli liitossa Mitannin vihollisten heettil\xc3\xa4isten ja assyrialaisten kanssa, sill\xc3\xa4 egyptil\xc3\xa4iset p\xc3\xa4\xc3\xa4tteliv\xc3\xa4t maan vallan olevan heikkenem\xc3\xa4ss\xc3\xa4. T\xc3\xa4t\xc3\xa4 mielt\xc3\xa4 olivat my\xc3\xb6s Syyrian Aziru ja Amurru, jotka itsen\xc3\xa4istyiv\xc3\xa4t. Heettil\xc3\xa4isten suurkuningas Suppiluliuma valloitti Kizzuwatnan, mik\xc3\xa4 esti heettil\xc3\xa4isi\xc3\xa4 laajenemasta Syyriaan. Pian heettil\xc3\xa4iset hy\xc3\xb6kk\xc3\xa4siv\xc3\xa4t my\xc3\xb6s Mitannin omistamaan Syyriaan ja valtasivat sen mitannilaisilta marssimalla Eufratin yli, miss\xc3\xa4 Mitanni menetti valta-asemansa._NEWLINE_Alkoi pitk\xc3\xa4 sota, jonka aikana sotaonni vaihteli ja v\xc3\xa4lill\xc3\xa4 tehtiin Mattiwazan sopimuskin. Heettil\xc3\xa4iset valtasivat Mitannilta Amurrun ja Nuhashshen (Keski-Syyria) maat Syyriassa. Karkemish kukistui. Suppiluliuma laajensi my\xc3\xb6hemmin valtaansa Libanoniin. Heettil\xc3\xa4iset saapuivat my\xc3\xb6s Ishuwan maahan, joka sijaitsi Anti-Taurusvuorilla ylemm\xc3\xa4n Eufratin jokilaaksossa._NEWLINE_Heettil\xc3\xa4iset uusivat hy\xc3\xb6kk\xc3\xa4yksens\xc3\xa4 vallaten kaupungit Halab, Mukish, Niya, Arahati, Apina ja Qatna Eufratin l\xc3\xa4nsipuolisesta Syyriasta. Lopulta heettil\xc3\xa4iset valtasivat Washukanninkin. Kun taistelun h\xc3\xa4vinnyt Tushratta pakeni, h\xc3\xa4net murhasi er\xc3\xa4s h\xc3\xa4nen pojistaan._NEWLINE_Mitanni oli menett\xc3\xa4nyt valloituksensa. Shuppiluliuma l\xc3\xa4hetti v\xc3\xa4vyns\xc3\xa4, Mattivaza-nimisen prinssin vasalliksi Hanigalbatiin eli Mitanniin. Assyria alisti Mitannin vasallikseen noin 1360 eaa., kun sen kuningas Assur-uballit hy\xc3\xb6kk\xc3\xa4si maahan. Assyriassa oli Babylonin kassiittien aiheuttamia vaikeuksia. Mitannin kuningas Shattuara I ryhtyi kapinaan Assyrian Adad-Nirari I:st\xc3\xa4 vastaan. Adad-Nirari voitti Shattuaran, joka vannoi vasallivalan._NEWLINE_Vaikka Assyria oli voimakas, Mitannin Wasashatta kapinoi, ja Assyria valtasi Mitannin Taidun ja miehitti Washshukannun, Amasakkun, Kahatin, Shurun, Nabulan, Hurran ja Shuduhun kaupungit, eli Balihkin ja Khaburin v\xc3\xa4lill\xc3\xa4 olevan Mitannin ydinmaan jossa oli 12 suurta kaupunkia. Eufratista l\xc3\xa4nteen Assyria ei edennyt. Assyriaan vietiin kahleissa kuningas, h\xc3\xa4nen perheens\xc3\xa4 ja Mitannin ylimyst\xc3\xb6\xc3\xa4. T\xc3\xa4m\xc3\xa4n takia Adad-Nirari I julisti itsens\xc3\xa4 suurkuninkaaksi._NEWLINE_Mitannin Assyrian kontrolloima kuningas Shattuara III kapinoi Assyrian kuningasta Shalmaneser I:st\xc3\xa4 (1270-l-1240-l) vastaan heettil\xc3\xa4isten ja Ahlamu-paimentolaisten avulla noin 1250 eaa. Liittoutunut armeija valtasi vuoristosolat ja vesipaikat, ja kapinaa kukistamaan l\xc3\xa4hetetty Assyrian armeija k\xc3\xa4rsi janoa. Assyrilaiset voittivat silti ahlamut, mitannilaiset ja heettil\xc3\xa4iset ja hurrilaisten kaupungit, joita oli noin 300, h\xc3\xa4vitettiin. Mitannin maata h\xc3\xa4vitettiin ja 15\xc2\xa0000 vankia vietiin Assyriaan. _NEWLINE_Noin 1300 eaa. Assyria valloitti Mitannin, josta muutamaa vuosikymment\xc3\xa4 my\xc3\xb6hemmin tuli pelkk\xc3\xa4 Assyrian provinssi, jota johti Assyrian suurvisiiri._NEWLINE_Assyrian kuningas Tukulti-Ninurta I 1243 eaa. \xe2\x80\x93 1207 eaa. kuljetti maasta arvokasta tavaraa Mitanniin. Noin 1200\xe2\x80\x931150 eaa. heettil\xc3\xa4iset hy\xc3\xb6kk\xc3\xa4siv\xc3\xa4t Mitannin ja Assyrian alueille ehk\xc3\xa4 ry\xc3\xb6st\xc3\xa4en Assyriaa, ja heettil\xc3\xa4iset ehk\xc3\xa4 tukivat Mitannin kapinaa. Assyrian hallintokeskus Tell Sabi Abyad tuhottiin._NEWLINE_Noin 1000 eaa. Mitanni aramealaistui ja hurrin kielen k\xc3\xa4ytt\xc3\xb6 alueella v\xc3\xa4heni. Uus-Assyrian kuninkaat kutsuivat maata Hanigalbatiksi viitaten historiaan ehk\xc3\xa4 tietoisesti. Maakunta kapinoi kuitenkin viel\xc3\xa4 monta kertaa, ja Uus-Assyrian kuningas Assarhaddonin oli kukistettava kapina.\n_START_SECTION_\nWassukanni\n_START_PARAGRAPH_\nMitannin p\xc3\xa4\xc3\xa4kaupunki vuodesta 1500 eaa. oli Washukanni (Wa\xc5\xa1\xc5\xa1ukanni, Wassukanni, Wassuganni, Vasukhani jne). Kaupunki lienee sijainnut Tell el Fakhariya Ras el 'Aynin kummun eli Assyrian ajan Sikan l\xc3\xa4hell\xc3\xa4, sill\xc3\xa4 kaupungin nimi kirjoitetaan assyriassa Wa-sikan-ni. Wassukanni ry\xc3\xb6stettiin Adad-nirari I:n aikana noin 1290 eaa. L\xc3\xa4hell\xc3\xa4 sijaitsee my\xc3\xb6s kivikautinen Tell Halaf."